text: Slagtere har atter lagt knivene fra sig
  19 maj 2017 kl. 07.50
  Der bliver fredag ikke slagtet svin på Danish Crowns slagteri i Egebjerg ved Horsens.Efter et fagligt møde er medarbejderne gået hjem. Det oplyser Danish Crown.
  Slagterikoncernens pressechef Jens Hansen bekræfter, at ansatte i Horsens er gået hjem, og at produktionen står stille.
  For en måned siden strejkede mellem 1000 og 1200 slagteriarbejderne på Danish Crown i Horsens og Blans på grund af utilfredshed med den netop indgåede overenskomst.
  Fredagens faglige møde og efterfølgende arbejdsnedlæggelse har udspring i efterdønninger fra polemikken om den nye overenskomst, som slagteriarbejderne var arge modstandere af. Undervejs var tillidsmand Klaus Olesen en markant aktør i pressen, hvilket Danisk Crowns ledelse har påtalt.
  -  Det er en personalesag, som jeg ikke kan kommentere, siger pressechef Jens Hansen, Danish Crown til TV SYD.
  Tillidsmand Klaus Olesen har fredag formiddag alene denne kommentar:.  
  - Jeg er rigtig ked af situationen - og håber på, at vi finder en fornuftig løsning på det hele, siger Klaus Olesen til TV SYD.
  